ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας της απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης 96/411/ΕΚ σχετικά με τη βελτίωση των κοινοτικών γεωργικών στατιστικών

1. Ιστορικό του φακελου

1.1. Η Επιτροπή υπέβαλε το Συμβούλιο και στο Ευρωπαϊκό Κοινοβούλιο, στις 9 Ιουλίου 1999, πρόταση απόφασης για την τροποποίηση της απόφασης 96/411/ΕΚ του Συμβουλίου [1] σχετικά με τη βελτίωση των κοινοτικών γεωργικών στατιστικών (έγγραφο COM(1999) 332 τελικό - 1999/0137 COD).

[1] ΕΕ L 162 της 1.7.1996, σ. 14.

1.2. Σύμφωνα με τις διατάξεις της Συνθήκης, η πρόταση της Επιτροπής βασίζεται στο άρθρο 285, το οποίο προβλέπει τη διαδικασία συναπόφασης που αναφέρεται στο άρθρο 251.

1.3. Το Ευρωπαϊκό Κοινοβούλιο, στις 17 Δεκεμβρίου 1999, εξέδωσε ψήφισμα νομοθετικού περιεχομένου με το οποίο εγκρίνεται η πρόταση της Επιτροπής, με την εγγραφή τεσσάρων τροπολογιών.

1.4. Κατά τη σύνοδό του της 29ής Μαΐου 2000, το Συμβούλιο διατύπωσε την κοινή θέση του σύμφωνα με το άρθρο 251 παράγραφος 2 της συνθήκης ΕΚ.

2. Αντικείμενο της πρότασησ της Επιτροπής

2.1. Η πρόταση της Επιτροπής αποβλέπει στην παράταση, για την περίοδο 2000-2002, με ορισμένες τροποποιήσεις, της δράσης που θεσπίζεται με την απόφαση 96/411/ΕΚ του Συμβουλίου με στόχο τη διευκόλυνση της προσαρμογής του συστήματος των κοινοτικών γεωργικών στατιστικών στις ανάγκες πληροφόρησης που απορρέουν από την εξέλιξη της ΚΓΠ.

2.2. Οι προτεινόμενες από την Επιτροπή τροποποιήσεις αποβλέπουν, κυρίως, σε δύο στόχους:

- τη δυνατότητα να πληρώνεται προκαταβολή ύψους 30% μετά την έγκριση του προγράμματος εργασίας από την Επιτροπή, ώστε να συντομεύονται οι προθεσμίες πληρωμής της κοινοτικής συνεισφοράς,

- την απλούστευση των διαδικασιών, με την κατάργηση ορισμένων διατάξεων, οι οποίες, με βάση την κτηθείσα εμπειρία, δύνανται να θεωρούνται ως παρωχημένες.

3. Παρατηρήσεις για την κοινή θέση του Συμβουλίου

3.1. Στην κοινή θέση του, το Συμβούλιο επιδοκιμάζει βασικά την πρόταση της Επιτροπής, επιφέροντας δύο τύπους τροποποιήσεων.

1) τροποποιήσεις συντακτικής φύσεως:

α) προστίθεται μία νέα αιτιολογική σκέψη, στην οποία υπογραμμίζεται ότι η εξέλιξη της ΚΓΠ, η διεύρυνση και οι εμπορικές διαπραγματεύσεις συνηγορούν υπέρ της βελτίωσης της εξακρίβωσης των στατιστικών αναγκών και, κατά περίπτωση, της ολοκλήρωσης του ισχύοντος κανονιστικού πλαισίου,

β) στο άρθρο 3 της απόφασης προστίθεται το Ευρωπαϊκό Κοινοβούλιο, για να μπορέσει να αποφασίζει μαζί με το Συμβούλιο για την ενδεχόμενη συνέχιση της δράσης,

γ) διευκρινίζεται ότι η προκαταβολή του 30% αφορά την κοινοτική συνεισφορά και όχι τη συνολική δαπάνη της δράσης.

2) τροποποιήσεις ουσίας:

α) προστίθεται νέο άρθρο (άρθρο 12 συνδυαζόμενο με μία νέα αιτιολογική σκέψη), στο οποίο προβλέπεται ότι η Επιτροπή συνεχίζει τις τρέχουσες μελέτες σκοπιμότητας με σκοπό να προσδιοριστούν οι τεχνικές δυνατότητες σύστασης βάσης δεδομένων για τις πληρωμές του ΕΓΤΠΕ- τμήμα Εγγυήσεων, καθώς και οι πόροι που είναι απαραίτητοι για την εφαρμογή της εν λόγω βάσης και για τη στατιστική επεξεργασία των δεδομένων αυτών. Η Επιτροπή, πριν από τις 31 Δεκεμβρίου 2001, θα υποβάλει έκθεση επί των ζητημάτων αυτών,

β) προτείνεται να προσαρμοστούν οι διατάξεις σχετικά με την επιτροπολογία - με τη σύσταση επιτροπής διαχείρισης αντί τής ισχύουσας τώρα επιτροπής κανονιστικής ρύθμισης - για να ληφθούν υπόψη τα κριτήρια που αναφέρονται στο άρθρο 2 στοιχείο α) της απόφασης 1999/468/ΕΚ του Συμβουλίου [2] για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή,

[2] ΕΕ L 184 της 17.7.1999, σ. 23.

γ) προτείνεται να εγγραφεί στο νομοθετικό κείμενο η ένδειξη του συνόλου των κονδυλίων για την εφαρμογή της απόφασης κατά τη διάρκεια της περιόδου 2000-2002. Οι τροποποιήσεις στα σημεία 1α), 1β) και 1 γ) είναι σύμφωνες με τη γνώμη του Ευρωπαϊκού Κοινοβουλίου (τροποποιήσεις 1, 2 και 3 αντίστοιχα, τις οποίες η Επιτροπή είχε δεχτεί). Η τροποποίηση στο 2α) ικανοποιεί το ενδιαφέρον του Ευρωπαϊκού Κοινοβουλίου, χωρίς εντούτοις, να λαμβάνεται υπόψη, ως έχει, το κείμενο της τροποποίησης αριθ. 5 το οποίο είχε απορρίψει η Επιτροπή.

3.2. Όσον αφορά τις τροποποιήσεις συντακτικής φύσεως, η Επιτροπή θεωρεί ότι δεν τροποποιούν ουσιαστικά την αρχική πρότασή της. Επομένως, μπορεί να τις αποδεχθεί.

3.3. Όσον αφορά το νέο άρθρο 11α, η Επιτροπή είχε ήδη δηλώσει, στην ολομέλεια του Ευρωπαϊκού Κοινοβουλίου της 17ης Δεκεμβρίου 1999, ότι συμφωνούσε με την άποψη του Ευρωπαϊκού Κοινοβουλίου ως προς τη χρησιμότητα διάθεσης πρόσθετων πληροφοριών σχετικά με την κατανομή των χορηγούμενων από το ΕΓΤΠΕ-τμήμα Εγγυήσεων ενισχύσεων, αν και δεν μπορούσε να δεχθεί την προτεινόμενη τροπολογία όπως είχε διατυπωθεί. Η Επιτροπή αποδέχεται να περιληφθεί το νέο άρθρο 11α, με το οποίο ικανοποιούνται οι επιθυμίες του Ευρωπαϊκού Κοινοβουλίου, χωρίς να προδικάζεται η έκβαση των εκπονούμενων μελετών σκοπιμότητας.

Η Επιτροπή είναι εξάλλου έτοιμη να προβεί στη στατιστική επεξεργασία των πληροφοριών σχετικά με τις ενισχύσεις που καταβάλλει το ΕΓΤΠΕ-Τμήμα Εγγυήσεων για τα διάφορα μέτρα όπως και για τον αριθμό των δικαιούχων, το πλήθος ζώων και τις σχετικές εκτάσεις, ανά μερίδα λαμβανόμενης ενίσχυσης και ανά περιοχή, υπό την επιφύλαξη των αποτελεσμάτων των μελετών σκοπιμότητας και συναρτήσει των συμπερασμάτων της έκθεσης που πρέπει να υποβληθεί στο Ευρωπαϊκό Κοινοβούλιο και στο Συμβούλιο πριν από τις 31 Δεκεμβρίου 2001.

3.4. Όσον αφορά τις προσαρμογές στις διατάξεις περί επιτροπών, η Επιτροπή συμφωνεί με την άποψη του Συμβουλίου, η οποία βασίζεται στο κριτήριο που αναφέρεται στο άρθρο 2 α) της απόφασης 1999/468/ΕΚ του Συμβουλίου. Η Επιτροπή θεωρεί, πράγματι, ότι δεδομένου ότι η γεωργική στατιστική συνδέεται άμεσα με την εφαρμογή της Κοινής Γεωργικής Πολιτικής, και ότι για την άσκηση της εν λόγω πολιτικής προβλέπεται η διαδικασία διαχείρισης, είναι εντελώς λογικό να εφαρμόζεται η ίδια προσέγγιση και στις γεωργικές στατιστικές.

3.5. Όσον αφορά την ένδειξη του συνόλου των κονδυλίων στο κείμενο της απόφασης, η Επιτροπή κρίνει ότι αυτή είναι σύμφωνη με τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [3].

[3] ΕΕ C 172 της 18.6.1999, σ. 1.

4. Συμπεράσμα

Με βάση τις προαναφερόμενες εκτιμήσεις η Επιτροπή συμφωνεί με την κοινή θέση που ενέκρινε το Συμβούλιο.